ועדת הכלכלה, כנסת 20, פרוטוקול מספר 781, 2018-06-13 09:30

איתן כבל: בוקר טוב לכם, גברתי מנהלת הוועדה, היועצת המשפטית, האורחת המכובדת שלנו עו"ד סיגל יעקבי האפוטרופסה הכללית והכונסת הרשמית – ברוכה הבאה במסגרת הדוח שאתם מחויבים על פי דין לתת בפני הוועדה.

איתן כבל: בוקר טוב לדובר, לרשמת, לחבר הכנסת חברי חאג' יחיא.

איתן כבל: דב חנין היה פה לפני רגע.

איתן כבל: אנחנו כמובן נתחיל בשיר כפי שאנחנו נוהגים לפתוח כל דיון כאן.

איתן כבל: בוקר טוב, חודש טוב למי שיודע.

איתן כבל: היום יום רביעי, ל' בסיון, ר"ח תמוז, 13 ביוני.

איתן כבל: היום נקרא את שירו של מיכאל זץ "עולים חדשים".

איתן כבל: זץ עורך דין במקצועו, בן 35 ממודיעין.

איתן כבל: נשוי ואבא לאייל, ליאור ואריאל.

איתן כבל: מיכאל הקים וניהל את פעילות תנועת הצופים בברית המועצות לשעבר, והיום מנהל את התוכנית לכלכלנים חברתיים.

איתן כבל: פעיל חברתי בתחומי החינוך וקליטת עלייה ועתיד להוציא את ספר הביכורים שלו בהמשך השנה.

איתן כבל: גם את השיר הזה קיבלתי בעקבות בקשתי מכם לשלוח לי שירים.

איתן כבל: מי שכותב למגירה ותמיד רצה לקבל במה שיישלח לי במייל או בפייסבוק, וכמו עכשיו אני גם אקריא את השיר שלו.

איתן כבל: מיכל זץ - שני שירים: "עולים חדשים" "במגרש המשחקים שיחקו איתי ילדים של מהנדסים, אנשי צבא, מורים.

איתן כבל: לכולם היו הורים מוכרים.

איתן כבל: וכשהיו שואלים אותי – הקטן – מה ההורים עושים?

איתן כבל: הייתי עונה שההורים עולים חדשים.

איתן כבל: " השיר השני הקצר שלו - "אזהרות מסע": טרם הגיענו, המכתבים התריעו בהרחבה מפני טעמם המר של תפוחי האדמה והיעדר דג מלוח ראוי.

איתן כבל: דווקא מהבורות והדעות הקדומות איש לא הזהיר".

איתן כבל: יפה.

איתן כבל: תודה רבה לכם.

איתן כבל: נתחיל את הדיון.

איתן כבל: יש לנו גם את צו ההתייעלות הכלכלית (תיקוני חקיקה ליישום התוכנית הכלכלית לשנים 2009 – 2010) (הארכת תוקף סעיפים בחוק האפוטרופוס הכללי, ובחוק הסדרי משפט ומינהל) (הוראת שעה), התשע"ח-2018.

איתן כבל: כמו כן, יש את דוח האפוטרופוס על פעולותיו והעברת נכסים לקניין המדינה.

איתן כבל: אני רוצה גם להזכיר שגברתי יחסית חדשה בתפקידה.

איתן כבל: אני מניח שרוב הדוח, אם לא כולו, יעסוק בתקופה טרם כניסתך לתפקיד.

איתן כבל: אני אומר את זה למי שמיד רוצה לקפוץ.

איתן כבל: מה לעשות?

איתן כבל: אלה החיים.

איתן כבל: ברשותך, אני רוצה לגעת בנקודה שהתכתבה עם דוח מבקר המדינה שנוגעת לחשבונות הרדומים.

איתן כבל: דוח מבקר המדינה הוציא את מסקנותיו לגבי החשבונות הרדומים בבנקים בישראל, ואל יקל הדבר בעיניכם.

איתן כבל: זה קופה שאפשר לחיות ממנה הרבה הרבה שנים, מהחשבונות הרדומים האלה, רק מהריבית וכל הדברים שיש מסביב.

איתן כבל: אני פניתי למפקחת על הבנקים.

איתן כבל: קיבלתי תשובה שמאתגרת את המושג "דרדלה", לצערי.

איתן כבל: נו, באמת.

איתן כבל: אם לא רוצים לענות לי אפשר להגיד: אין לי מה להגיד לך, רד, עוף לי מהעיניים, לא בא לי לענות לך או לך לאפוטרופסה החדשה.

איתן כבל: אבל תן לי – לא מתאים.

איתן כבל: על זה נאמר: לא זו אף זו.

איתן כבל: אחרי שקיבלנו את זה ניסינו ליצור קשר כדי להגיד שזה לא תשובה ושזה לא מתאים.

איתן כבל: הכללים קיימים.

איתן כבל: הרי על מבקר המדינה כותב תמיד?

איתן כבל: על מה שמתקיים בחיים, לא על מדע בדיוני.

איתן כבל: לצערי, אין תשובה נכון לרגע זה, לא מהמפקחת על הבנקים.

איתן כבל: אני נאלץ להניח את הדברים האלה לפתחך.

איתן כבל: אני תובע שיהיה סדר בעניין הזה.

איתן כבל: אני מניח שחלק ניכר מהאנשים אפילו לא יודעים שלמשפחות שלהם יש.

איתן כבל: זה כמו מה שקרה עם "הר הכסף" שמשרד האוצר עשה ושינה את התמונה או "הר הביטוח".

איתן כבל: ישב פה מעודי שהוא העוזר של דורית העומדת בשוק ההון והוא העלה את זה.

איתן כבל: הוא כפה עליי.

איתן כבל: הוא אמר לי: תיכנס, תנסה.

איתן כבל: הסתבר שאני כאזרח "נטחן".

איתן כבל: אני מציע גם לכם, ואני אומר את זה באמת.

איתן כבל: לאנשים אין שמץ של מושג.

איתן כבל: פתאום אתה מוצא את עצמך משלם מאות שקלים ולעיתים אלפי שקלים בשנה על כלום.

איתן כבל: זה גמ"ח לחברות הביטוח – ממש גמ"ח.

איתן כבל: הן ממש זקוקות לגמ"ח - שהפרוטוקול לא יתבלבל, זה בציניות.

איתן כבל: אני רוצה לדעת מהו המאמץ שהבנקים עושים כדי באמת לנסות ולהגיע למישהו.

עבד אל חכים חאג' יחיא: לפחות מידע.

איתן כבל: כן.

איתן כבל: הרי בסוף בסוף כל יום חשבון כזה הוא חשבון חי-מת.

איתן כבל: מצד אחד, יש שם כסף והוא חי, ומצד שני, הוא מת ואף אחד לא מבצע בו שום פעולה.

עבד אל חכים חאג' יחיא: הכסף הזה הוא תחת הבלטה.

איתן כבל: פה אני נחוש לעשות את המלחמה הזו ולקבל את התוצאות הברורות ואת הנהלים והכללים ובכמה כסף מדובר.

איתן כבל: אף אחד לא יודע להגיד לי גם כמה כסף.

איתן כבל: כמה חשבונות רדומים יש כאלה?

איתן כבל: מה הסך הכול הכללי של זה?

איתן כבל: באינסטינקט אני בטוח שזה מיליארדים.

איתן כבל: זה מיליארדים ששוכבים בבנקים כאבן שאין לה הופכין ולבנקים אין שום עניין לשנות את המצב.

איתן כבל: זה פעמיים: פעם אחת, זה לא לשנות את המצב כי הם מרוויחים, אבל גם לא לשנות את המצב כלפיכם.

איתן כבל: הם לא ממהרים להעביר את זה אליכם.

איתן כבל: למה שזה ישכב אצלכם?

איתן כבל: שישכב אצלם.

לאה ורון: הנציגות של בנק ישראל הגיעו לבסוף לדיון?

איתן כבל: כן.

לאה ורון: קודם כל, תודה רבה אחרי כל המאמצים.

איתן כבל: ברשותך, אנחנו נפתח את הדיון.

איתן כבל: הזמן הוא שלך ואני מבקש שתציגי את הנושא.

איתן כבל: אל תלאי אותנו בנתונים מיותרים.

איתן כבל: בינינו יש כבר מספיק אינטראקציה ואת מבינה מה אני צריך.

איתן כבל: שימי לי את הבולטים ולאן אתם הולכים, ובנקודות האמיתיות – לא כל מיני הישגים דמיוניים.

איתן כבל: בבקשה, גברתי.

סיגל יעקבי: אדוני, קודם כל, אנחנו כאן, בראש ובראשונה, להציג את נתוני הפעילות שלנו לשנת 2017.

סיגל יעקבי: מעבר להצגה היום, אנחנו נגיש לוועדה באמצעות שרת המשפטים דוח מסודר של כל הנתונים.

סיגל יעקבי: הדוח מתייחס להעברת נכסים שהסתיימה תקופת הניהול לגביהם לקניין המדינה.

סיגל יעקבי: קודם כל, חשוב לי להדגיש ולומר שהערך והמטרה שאנחנו רואים לעצמנו היא לא כמות הנכסים שעוברת למדינה, אלא קודם כל איתור הבעלים בנכסים והשבה לזכאים.

סיגל יעקבי: מבחינתנו, זה מדד ההצלחה.

סיגל יעקבי: במהלך 2017 החל האפוטרופוס הכללי לבצע פעולות איתור ב-130 תיקי נכסים כספיים שמנוהלים על ידו למעלה מ-15 שנה.

סיגל יעקבי: בסך הכול מאז התחלת הפרויקט בשנת 2012 טיפלנו ב-1,766 תיקי כספים, כשבתחילת הדרך זה בוצע במיקור חוץ.

סיגל יעקבי: היום זה מתבצע על ידי האפוטרופוס הכללי.

סיגל יעקבי: מתוך התיקים שטופלו, ב-926 תיקים הושלמו הפעולות לאיתור בעלי הזכויות בנכסים.

סיגל יעקבי: 500 תיקים שזה 54% אותרו בעלים ויורשים פוטנציאליים.

סיגל יעקבי: ב-193 תיקים, 21%, נמצא שיש להעביר את הכספים לקניין המדינה.

סיגל יעקבי: 216 תיקים לא אותרו בעלי זכויות, אך מאחר וזה מנוהל מכוח צו ירושה – כלומר, היה יורש שהוריש חלק מהכספים שלו לנעדר שהוא לא ידוע – נכסים כאלה על פי החוק לא עוברים לקניין המדינה.

סיגל יעקבי: הם ממשיכים להיות מנוהלים על ידי האפוטרופוס הכללי לטובת היורשים.

סיגל יעקבי: מבחינת נכסי דלא ניידי – במהלך שנת 2017 ביצענו פעולות איתור ב-128 תיקי מקרקעין נוספים.

סיגל יעקבי: כאן אנחנו מתחילים את פעולות האיתור אם הנכס מנוהל מעל 25 שנה ולא 15 שנה.

סיגל יעקבי: בסך הכול מאז תחילת הפרויקט טופלו על ידינו 1,267 תיקי מקרקעין.

סיגל יעקבי: כאן שיעורי האיתור בגלל שבחשבון בנק יכול להיות שבן אדם פתח חשבון על שם.

סיגל יעקבי: בעבר לא דרשו תעודות זהות, הרבה פעמים אין אסמכתאות על פתיחת החשבון.

סיגל יעקבי: לפעמים באמת קשה לאתר את הבעלים.

סיגל יעקבי: בנדל"ן יכולת האיתור היא יותר טובה כי יש לך שטר שנחתם.

סיגל יעקבי: אתה יודע מאיפה הגיעו הבעלים, לפעמים ייפוי כוח.

סיגל יעקבי: כאן שיעור האיתור הוא גבוה יחסית.

סיגל יעקבי: ב-75% מהנכסים אנחנו מצליחים לאתר את היורשים.

סיגל יעקבי: מבחינת דוח מבקר המדינה והטיפול בחשבונות רדומים – קודם כל, צריך לשים את הדברים על השולחן.

סיגל יעקבי: יש פה בעיה.

סיגל יעקבי: יש פה בעיה כי יש עשרות אלפי דיווחים.

סיגל יעקבי: אגב, חלקם כן מגיעים אלינו.

סיגל יעקבי: נכס שמעל עשר שנים, חשבון בנק שמעל עשר שנים, לא נעשתה בו פעולה והוא מעל לסכום מסוים מדווח לאפוטרופוס הכללי.

סיגל יעקבי: אבל הוא מדווח לאפוטרופוס הכללי בלי שהבנקים ביצעו קודם לכן פעולות לאיתור.

איתן כבל: זה בדיוק העניין.

לאה ורון: וגם מספר השנים.

לאה ורון: עשר שנים שלא נעשתה פעילות.

איתן כבל: אם אתה איש חי והם יודעים שאולי עברת בנק, הם מיד שולחים לך: הי, אין לך תנועה, כי הם רוצים לברר איפה הכסף שלך מנוהל.

סיגל יעקבי: אני אגיד לך נתון כללי.

סיגל יעקבי: היום שיעורי האיתור לפני שאנחנו מנהלים צו ניהול, כשאנחנו מקבלים דיווח על נכס, זה יכול להיות מקרקעין וזה יכול להיות כספים, אנחנו מצליחים לאתר את הבעלים בלמעלה מ-95% מהמקרים.

סיגל יעקבי: זה אומר שבפעולות שקידה סבירה, אפילו שקידה מינימלית - בשקידה מינימלית, נניח, נצליח לאתר 50% מהבעלים, בשקידה נוספת עוד 25% מהבעלים, ואת הרבע הנותר נשאיר לאפוטרופוס הכללי עם המומחיות המיוחדת שלו.

סיגל יעקבי: אבל לדעתנו הדרך הנכונה להתמודד עם הבעיה הזו זה באמת להטיל חובה על הבנקים לבצע פעולות איתור בסיסיות.

איתן כבל: בחקיקה את מתכוונת.

סיגל יעקבי: בחקיקה או בהנחיות.

עבד אל חכים חאג' יחיא: היום זה תלוי בהם.

עבד אל חכים חאג' יחיא: הם לא רוצים כי הם מרוויחים מזה שהם לא מאתרים.

עבד אל חכים חאג' יחיא: הם לא צריכים להתאמץ.

איתן כבל: נכון, הם גוררים רגליים.

איתן כבל: האם יש לכם מושג באצבע או אולי אתם יודעים את הנתונים האלה, בכמה כסף מדובר בחשבונות הרדומים?

איתן כבל: האם זה מאות מיליונים, מיליארדים, מיליארדים רבים?

סיגל יעקבי: מה שמדווח לנו זה בסכומים שמעל 250 דולר, הלית?

הלית אילסר: זה משתנה בין - - -

סיגל יעקבי: בין בנק ל - - -

הלית אילסר: שמי הלית אילסר, אני מנהלת את היחידה לאיתור נכסים עזובים ולהשבתם.

הלית אילסר: אני חושבת שאדוני שם אצבע על נקודה מאוד חשובה.

איתן כבל: אני משתדל.

הלית אילסר: התפקיד של האפוטרופוס הכללי זה לטפל בנכסים עזובים.

הלית אילסר: אבל עיקר הכספים שנמצאים בחשבונות הללו שנותנים להם אולי את השם חשבונות רדומים, אבודים, כל מיני שמות מהסוג הזה, רובם, 90% - 95% מהכספים האלה, זה של אנשים שנמצאים וקיימים ויש להם בעלים.

הלית אילסר: זה לא אותם כספים עזובים שהמדינה, האפוטרופוס הכללי אמור לטפל בהם.

הלית אילסר: עיקר הכספים זה כספים של אנשים.

הלית אילסר: לכן, מי שחשוב כאן זה בהחלט גם הרגולטור שאחראי על הפיקוח על אותם גופים פיננסיים ועל הבנקים.

איתן כבל: כדי שאבין, את אומרת שאם הבנקים היו פועלים ועושים את עבודתם לאיתור הבעלים, היה מסתבר שהכותרת של: עזוב או נטוש, זה רק עניין של - - -.

איתן כבל: זאת אומרת, לפעמים אתה שואל את עצמך: איך אנשים לא יודעים שיש להם קרנות כאלה.

איתן כבל: זה קורה.

איתן כבל: זה כמעט כמו הקודים שאתה כל פעם צריך לדעת.

עבד אל חכים חאג' יחיא: זה קורה כי זה היה לפני כמה שנים.

לאה ורון: למשל, מי שעובר כמה מקומות עבודה.

איתן כבל: אתן לכם דוגמא.

איתן כבל: אבא שלי, זכרונו לברכה, פתח לאחת הבנות שלי חשבון.

איתן כבל: נודע לנו על זה רק אחרי שהתחלנו בבירורים.

איתן כבל: זה נעשה באופן אקראי.

איתן כבל: היום אתה צריך להביא תעודת פטירה ואישור כזה או אחר, וזה מהלך.

איתן כבל: זה לא מספיק כי אתה צריך שהילדים יתנו את הפטור של הירושה, את ההסתלקות.

איתן כבל: זה סרט.

איתן כבל: אני מבין את זה ואני גם מבין את הבעיות שיש בתוך משפחות ואף אחד לא רוצה את זה, ולכן עדיף שזה יהיה.

עבד אל חכים חאג' יחיא: אנחנו לא צריכים לבטל.

עבד אל חכים חאג' יחיא: צריך לשמור את התהליכים האלה, אבל לייעל אותם.

איתן כבל: אמרתי שהתהליכים האלה חשובים כי אתה לא רוצה להיכנס לעניינים של משפחות.

עבד אל חכים חאג' יחיא: אתה לא רוצה שמשפחות יתפרקו אלא שהן יישארו.

איתן כבל: גם כשעושים את זה על פי הספר, עדיין יש בעיות.

הלית אילסר: נכון, אדוני.

הלית אילסר: יתרה מזו, כשיורדים לרמת הרזולוציה רואים שלמשל בבנקים, הם מנהלים את החשבונות הרדומים ברמת החשבון ולא ברמת הלקוח.

הלית אילסר: זאת אומרת, יכול להיות שיש לקוח שיש חשבון פעיל וחי, אבל יש לו עוד חשבון נוסף אחד שזה חשבון השקעות שהוא פתח ואז החליט להשאיר שם את הכסף והוא לא עשה עם זה כלום.

הלית אילסר: הלקוח זוכר שיש לו את החשבון באותו בנק, וזה בנק שהוא גם מגיע כל שבוע לסניף, אבל מאחר ובמערכת הבנק אין את הקישור של אותו חשבון ללקוח והניהול הוא לא ברמת לקוח החשבון הזה ידווח כחשבון רדום.

איתן כבל: גם מקרים כאלה יש.

איתן כבל: אותי מטריד יותר לא העניין של לקוח שיודע שיש לו, אלא אנשים שבכלל לא מודעים לזה שקיים.

איתן כבל: למשל, בנים של.

איתן כבל: רק כשאבי נפטר נודע לנו שהוא פתח חשבון.

איתן כבל: אין סרט בעולם שהיינו יודעים את זה לפני זה.

איתן כבל: אם דברים כאלו קרו אצלי אז תאמינו לי שזה קורה כמעט בכל בית ובכל משפחה.

איתן כבל: זה יכול להיות אפילו מישהו שלא רוצה שהמשפחה שלו תדע.

איתן כבל: אין פה הבדל.

איתן כבל: אני מניח שהסיכוי שזה יקרה אצל אנשים שיש להם יותר כסף הוא יותר גדול מסיבות כאלו ואחרות, ולא אעסוק בעניין הזה כאן.

איתן כבל: האם את יודעת לכמת לי האם מדובר במיליארדים, במאות מיליונים, במיליארדים רבים?

הלית אילסר: לפי הערכות שפורסמו מדובר במיליארדים.

הלית אילסר: זה משתנה.

הלית אילסר: כל אחד זורק, אני לא יודעת אם יש מישהו שיכול - - -

איתן כבל: העניין הוא שזה מיליארדים.

עבד אל חכים חאג' יחיא: מיליארדים בודדים או רבים?

איתן כבל: מספיק שזה מיליארדים.

סיגל יעקבי: להערכתי, רוב הסכום הזה, כי מה שמדווח לנו זה סכומים מעל סכום מסוים - - -, גם המבקר מתייחס לזה בדוח הביקורת שיש את הסכומים שלכאורה כל סכום הוא בודד, אבל ההצטברות שלו יכולה להגיע לפעמים ל - - -

איתן כבל: בוודאי.

איתן כבל: לפעמים לוקחים מלקוח עוד 10 אגורות ואז אתה אומר: נו, מה זה עוד 10 אגורות?

איתן כבל: אבל אם היית לוקח רק את 10 האגורות ממני, ניחא.

איתן כבל: אבל כשאתה לוקח 10 אגורות מ-3 מיליון איש, זה כבר סכומים אחרים.

עבד אל חכים חאג' יחיא: אדוני היושב-ראש, אתן דוגמא.

עבד אל חכים חאג' יחיא: רק לאחרונה דנו בשיפור קצבאות הנכים בוועדת העבודה, הרווחה והבריאות שבה אני חבר.

עבד אל חכים חאג' יחיא: אני הייתי אפילו בתוך הוועדה המצומצמת שדנה ביחד על מנת להוציא את החוק.

עבד אל חכים חאג' יחיא: לאחר שהגענו לסיכומים ול-3,270, האוצר אמרו: אפשר להוריד שקל אחד כך שהקצבה תהיה 3,269 במקום 3,270?

עבד אל חכים חאג' יחיא: אנשים יגידו: מורידים שקל.

עבד אל חכים חאג' יחיא: אבל כשאנחנו מדברים על כ-300,000 נכים כפול שקל כפול 12 חודשים זה 3.6 מיליון שקל.

עבד אל חכים חאג' יחיא: זה השקל הקטן שלכאורה אנחנו לא מרגישים בו.

עבד אל חכים חאג' יחיא: זה קרה פה בכנסת לאחרונה.

עבד אל חכים חאג' יחיא: אני אמרתי שאין גבול לחוצפה שלהם.

איתן כבל: ברור.

איתן כבל: קודם כל, אני רוצה לומר בנקודה הזו שאני אלך על חקיקה בעניין הזה.

איתן כבל: אני יודע שחבר הכנסת או השר, שר האוצר דהיום, הניח בעבר הצעת חוק שעסקה בעניינים האלה.

איתן כבל: אני צריך לראות בדיוק מה המפתח.

איתן כבל: חד משמעית, זה נושא רדום.

איתן כבל: הוא כל כך רדום שיש מישהו שעושה קופה מה"חרופ" של המערכת.

עבד אל חכים חאג' יחיא: ויש כאלה שנותנים עוד כדורי שינה כדי שזה יימשך.

איתן כבל: נכון.

איתן כבל: גברתי מהפיקוח על הבנקים, האם את יכולה לתת לנו את מה שניסינו להוציא כמעט בטלטולים?

גרניט אופק: בוקר טוב, גרניט אופק.

גרניט אופק: אציין קודם שהנושא לא הועבר אלינו מראש אז יכול להיות שלא יהיו לי תשבות לכל שאלות הוועדה, אני מתנצלת.

איתן כבל: מה שנקרא, הנושא פרץ אל - - -

גרניט אופק: הדיון היה אפוטרופסות, אבל אני אגיד מה אני כן - - -

לאה ורון: אני מוכרחה להעיר ששלושה ימים אנחנו מתנהלים מול הפיקוח על הבנקים על מנת שהם יסכימו לשלוח לוועדה נציג של הפיקוח על הבנקים.

לאה ורון: אני חושבת שעוד הבוקר דיקלה פנתה אליהם.

לאה ורון: לכן, לא ידעתם על מה הדיון.

איתן כבל: זה יותר מזה.

איתן כבל: יש כאן נקודה נוספת.

איתן כבל: הדוח מתעסק בענייני האפוטרופסות ויש שם פרק שנוגע לחשבונות רדומים.

איתן כבל: זאת אומרת, לא הזמנו אותך לדבר על קרקעות.

לאה ורון: יש פה נציגים של רשות מקרקעי ישראל והם בוודאי ידברו על הקרקעות.

גרניט אופק: נושא החשבונות הרדומים מטריד גם את הפיקוח.

גרניט אופק: שמנו את תקוותנו במיזם "הר הכסף" שהזכיר היושב-ראש שהישקנו לפני כשנתיים.

גרניט אופק: הישקנו גם שני קמפיינים וקיווינו שהציבור יהיה מודע ויחפש את הכספים.

גרניט אופק: אנחנו עוקבים אחרי הנתונים והבנו שזה לא קרה בינתיים.

גרניט אופק: לכן, אנחנו עכשיו חושבים איזה צעדים לנקוט כעת.

גרניט אופק: פנינו אל הבנקים בבקשה לקבל דיווח מפורט עם סיווגים כדי לנסות להבין אולי יש איזשהו משהו שנעלם מעינינו ויעזור לנו להבין למה הציבור לא פונה או למה המספרים לא יורדים.

גרניט אופק: הדיווח עדיין לא התקבל, ולכן אין לי נתונים לתת לוועדה לגבי השאלה בכמה כספים מדובר ומה הפילוחים.

גרניט אופק: אציין שכן יש חובות איתור שחלים על הבנקים.

לאה ורון: אולי תפרטי בפני הוועדה מה הן אותן חובות שחלות על הבנקים ביחס לאיתור בעלים של חשבונות רדומים.

גרניט אופק: יש חובה בפקודת הבנקאות שהבנקים מחויבים ליצור קשר עם הלקוחות ברגע שיש פיקדון שהופך להיות מוגדר כפיקדון שהוא ללא תנועה.

איתן כבל: ומתי הם מתאמצים?

איתן כבל: כשיש מינוס.

גרניט אופק: זו שאלה שאנחנו כרגע לא יודעים את התשובה עליה.

לאה ורון: - - -

איתן כבל: לא, סליחה.

איתן כבל: ההיגיון שלך אמור להיות היגיון בריא, אבל זה לא ההיגיון של הבנק.

איתן כבל: כי חשבון רדום שאין לו תשובה, הוא בכל מקרה מרוויח ממנו.

איתן כבל: לעומת זאת, חשבון שהוא במינוס שהוא לא מצליח לאתר הבנק מרגיש שכל יום שעובר הוא מפסיד.

איתן כבל: פה יש לו רווח והוא מקבל.

איתן כבל: את זוכרת סיפור בזק עם הטלפון שתמיד אזכיר אותו לדורי דורות של הזמיר והעפרוני?

איתן כבל: הם גבו על מכשיר 3.6 שקלים, על הקו.

איתן כבל: זה ב"קוזה נוסטרה" שמגיע אליך עם עגלה מרוצפת במיליונים ולא עשית כלום בשביל זה – כלום, כלום, כלום.

איתן כבל: לא הזזת, לא נשמת, לא לחצת אפילו על כפתור.

איתן כבל: אותו דבר פה, זה כסף מרוצף שמגיע ואתה לא עושה עבורו כלום, כלום.

איתן כבל: הוא פשוט מונח לך.

סיגל יעקבי: אדוני, גם אם מוטלת על הבנקים חובה לפי פקודת הבנקאות ליצור קשר עם הלקוח מתעוררת שאלה האם זה ליצור על-פי הפרטים שכבר מצויים בפני הבנק.

סיגל יעקבי: אדוני הזכיר קודם את המקרים הלא נדירים שבהם אדם משנה כתובת, מחליף מספר טלפון, ולכן אי-אפשר ליצור איתו קשר עם הפרטים הקודמים.

סיגל יעקבי: אילו היינו מאמינים שבאמת רוב האוכלוסייה הזו היא אוכלוסייה שהיא נעדרת במונחים של האפוטרופוס הכללי, כלומר, שאתה צריך להתחיל לחפש - - -

איתן כבל: האמירה שהתחלת עכשיו בדיוק להגיד, ושמעתי אותך אומרת את זה גם לפני כמה דקות, היא אמירה מאוד מאוד חשובה, כי הנחת העבודה שלכם, של האפוטרופוס, היא שאת הרוב ניתן לאתר כנראה.

סיגל יעקבי: מעל 90%.

איתן כבל: הנתון הזה הוא מטורף.

איתן כבל: אגב, האם הם מחזירים את כל הרווחים והריבית שהם עשו?

איתן כבל: אגב, היום עובר חוק שלי שאתה מחזיר כסף אם אתה גובה בגביית יתר מאזרח, וזה דיון בפני עצמו.

גרניט אופק: אנחנו מתכוונים לעשות עבודה ולהבין האם באמת אלו הנתונים.

איתן כבל: יקירה, אני הולך להגיש הצעת חוק.

איתן כבל: אני מאוד מקווה שתיתנו לי רוח גבית ולא תספרו לי איזה בעיות זה עושה.

איתן כבל: בסוף בסוף זה עניין שהוא פשיטא שהיה צריך להוביל ולהכיל אותו.

איתן כבל: אין כאן בכלל סיפור ולא צריך כאן יום לימודים ארוך ולא פרשנות ולא 70 פרשנים לתורה.

איתן כבל: זה עניין לקראים.

גרניט אופק: אציין שיש טיוטת הוראה שלנו שאנחנו שוקלים לקדם בהתאם לממצאים של הדיווח - - -

איתן כבל: אני מקווה שגם הבנקים יידעו מזה כי לא נראה לי שהם בינתיים מתרשמים.

גרניט אופק: טיוטת ההוראה היא עם חובות איתור מוגברות.

איתן כבל: "מוגברות" – זה אם אני שותה תה ברבע שעה או בעשר דקות ועד כמה אני מגביר את הפעולות שלי.

איתן כבל: אתה יכול להגיד: קמתי בבוקר, התיישבתי במשרד ועשיתי טלפונים, אבל אף אחד לא עונה לי.

איתן כבל: כאילו אני היום התאמצתי יותר מאתמול.

איתן כבל: אני תמיד אומר שאני רק נראה טוב, אבל אני כבר לא צעיר ועל גבי חרשו חורשים.

איתן כבל: אני כבר מכיר את המערכות ומה קורה כשהן מחליטות.

איתן כבל: הנה, מינהל מקרקעי ישראל מומלץ לפרס נובל, לא פרס ישראל.

איתן כבל: כשהוא רוצה להשמיד מישהו, חבל לו על הזמן.

איתן כבל: לא יעזור לאף אחד.

איתן כבל: כשהוא רוצה להתעלם ולא להתעסק אז - - -.

איתן כבל: אגב, הם יכולים לפתוח מודל איך אפשר לפעול כשרוצים, אבל רק כשרוצים.

איתן כבל: אותו דבר כאן.

איתן כבל: אל תגידו לי: נתנו והתאמצנו.

איתן כבל: המכתב יצא בפונט דויד כדי שמי שיקרא את זה יגיד שזה כנראה שזה בעל משמעות, קודם זה יצא באותיות בפונט אריאל.

איתן כבל: זה מיליארדים.

לאה ורון: מה ההנחיות היום לבנקים?

לאה ורון: אחרי כמה זמן הם צריכים לדווח?

איתן כבל: האם את יכולה לתת לנו את ההנחיות היום של חשבונות רדומים?

לאה ורון: של הפיקוח על הבנקים לבנקים.

גרניט אופק: כמו שאמרתי, יש את פקודת הבנקאות שמחייבת אותם ליצור קשר.

גרניט אופק: יש הגדרה של מהו פיקדון ללא תנועה.

לאה ורון: אחרי כמה זמן?

לאה ורון: האם בחלוף תקופה?

לאה ורון: מה גובה הסכום?

לאה ורון: האם רק מ-2,500 שקל ומעלה?

גרניט אופק: ברגע שפיקדון מוגדר כפיקדון ללא תנועה, בסמוך למועד הפירעון שלו צריך ליצור קשר במהלך חודשיים.

גרניט אופק: חלפו חודשיים ולא הצליחו ליצור קשר, יש כללי השקעה שהם יכולים להשקיע.

גרניט אופק: אציין שאני אכן מסכימה עם אדוני היושב-ראש שלהגדיר מה זה חובות איתור מוגדרות זה קשה.

גרניט אופק: לכן, חשבנו שצריך לרתום את הציבור לעניין הזה.

גרניט אופק: המיזם הוא חינמי.

גרניט אופק: הצפנו אותו, הוא קל ופשוט.

גרניט אופק: מאוד מעניין אותנו לדעת למה באמת הציבור לא השתמש בזה.

איתן כבל: אני מצפה שיהיה כתוב שחובת הבנק לגייס אנשים שהם מאתרים.

איתן כבל: מצדי, שהעסקת המאתרים בחשבון כזה או אחר תבוא מחשבונות הלקוח.

איתן כבל: בסוף בסוף בסוף עדיף שהוא ישלם 100 - 200 שקלים, לא יודע כמה, מאשר אלפי שקלים, אם לא מעבר לכך, שהוא לא יודע אפילו שהם קיימים.

איתן כבל: בכל מקרה הוא הרוויח.

לאה ורון: אבל הם אומרים שמרבית הציבור לא פנה ל"הר הכסף".

לאה ורון: האם בדקתם למה?

לאה ורון: האם יש לכם השערות?

גרניט אופק: זה מה שאנחנו מנסים לבדוק עכשיו.

גרניט אופק: נתנו לזה תקופה.

גרניט אופק: שנתיים זה תקופה ארוכה.

גרניט אופק: עכשיו אנחנו מנסים להפיק לקחים ולהבין למה.

איתן כבל: זה הרבה מעבר.

איתן כבל: אתה צריך לגרות את האנשים שאולי לכל אחד מהם יש פוטנציאל לכסף נוסף.

גרניט אופק: כן, היו קמפיינים.

איתן כבל: כן, אני יודע ומכיר.

איתן כבל: אני מודה שמה שגרם לי להיכנס לזה זה יותר מעודי שהטריף פה במערכת מאשר ההתרשמות שלי מהקמפיין.

לאה ורון: אולי הקמפיין היה לא טוב.

לאה ורון: אולי היו צריכים להביא מישהו שיגיד: גם אני מצאתי כסף – זה אחרת.

איתן כבל: כן, או להביא מישהו.

איתן כבל: בדקה זה יכול להיות הרווח הכי גדול שיהיה לך או היה לך בחיים.

איתן כבל: אני לא עכשיו קופירייטר, אבל אין דבר כזה שאנשים לא ירצו שיהיה להם יותר כסף.

איתן כבל: סיימנו את העניין הזה.

איתן כבל: אניח הצעת החוק, אני גם אתכתב עם הצעת החוק של השר.

איתן כבל: אני אחתים את חברי הוועדה על החוק.

איתן כבל: אני כבר מצפה שלא יהיה מצב שכשיהיה החוק אז פתאום: אכלו לי, שתו לי, בעולם הפיקוח.

עבד אל חכים חאג' יחיא: לא לספר סיפורים אלא לעשות פעולה.

איתן כבל: כן.

איתן כבל: אשמח לעשות את זה בשיתוף פעולה, אנחנו הרי באים מאותו מקום.

איתן כבל: אני גם איתכם אבוא בדברים כדי לראות שאנחנו נותנים את התוצאה הטובה ביותר.

איתן כבל: זה אמור להיות obvious, זה הכי פשיטא שהדבר היה צריך להתקיים.

איתן כבל: נעבור לרשות מקרקעי ישראל.

אריאל מזוז: אריאל מזוז, מנהל אגף עסקאות ברשות מקרקעי ישראל.

איתן כבל: שלום, אריאל.

איתן כבל: מה שלומך, יקירי?

איתן כבל: איך החיים במינהל?

אריאל מזוז: אני בסדר גמור.

אריאל מזוז: היית כאן בדיון.

אריאל מזוז: עכשיו העיצומים נרגעו ונקווה.

איתן כבל: כן, אני יודע שהיה קצת לאחרונה מתח.

אריאל מזוז: נקווה שזה יגיע לסיומו בחודש הזה.

אריאל מזוז: גם שר האוצר וגם יו"ר ההסתדרות הנחו אותנו.

איתן כבל: בעזרת השם.

איתן כבל: אתם עדיין בתחתית השכר של עובדי המדינה או שזה כבר השתפר?

איתן כבל: השתפר המצב?

אריאל מזוז: כן, נכון.

אריאל מזוז: אנחנו לא בתחתית.

איתן כבל: האמת ששנים הם היו בתחתית רשימת השכר.

איתן כבל: חלק מהאנשים שם הרוויחו במושגים של היום פחות משכר המינימום.

איתן כבל: חלקם עסקו בעסקאות של מאות ו - - -

אריאל מזוז: וקיבלו השלמת הכנסה.

איתן כבל: כן.

אריאל מזוז: למעשה, יש לנו נוהל העברת נכסים מהאפוטרופוס הכללי לקניין המדינה.

אריאל מזוז: אנחנו פועלים לפי הנוהל הזה עד עצם היום הזה.

אריאל מזוז: מהרגע שאנחנו מקבלים נכס מהאפוטרופוס הכללי, הנכס הזה עובר ישירות לשיווק.

אריאל מזוז: אין שיהוי, הפעולה מתבצעת אוטומטית.

אריאל מזוז: כל החומר מועבר לאותו מרחב המנהל את הנכס והנכס עובר לשיווק.

אריאל מזוז: נציגי המבקר גם היו אצלנו.

אריאל מזוז: יש הרבה תיקי נכסים שבהם לא מתבצעות פעולות שנים.

אריאל מזוז: בניגוד לחשבון כסף חי, בנכסים אנחנו לא הולכים ומחפשים לראות אם לא מבוצעת פעולה ב-40 – 50 שנה בנכס או לחפש האם לנכס הזה יש יורשים או לא.

איתן כבל: אני אקריא לך מה כתוב פה לגבי ניהול נכסים מדוח המבקר.

לאה ורון: זה הדוח השנתי של מבקר המדינה מס' 68ג שפורסם ב-8 במאי השנה.

איתן כבל: הוא כותב:

איתן כבל: "כ-46% מהקרקעות שמנהלת היחידה סווגו במערכת הניהול הממוחשבת של האפוטרופוס הכללי תחת "סיווג כללי", שייעודן אינו ברור.

איתן כבל: ואכן, בעוד שכ-53% מהקרקעות החקלאיות ו-41% מהקרקעות לבנייה מושכרות רק כ-26% מהקרקעות המסווגות ב"סיווג כללי" מושכרות.

איתן כבל: מצב זה שבו חלק ניכר מהקרקעות אינן מושכרות אינו מתיישב עם מטרת ניהול הנכסים בעבור בעליהם הנעדרים ומקשה לפקח ולשמור על נכסים אלה..." – הפוטנציאל לפלישה ולהשתלטות גדלה.

איתן כבל: "...

איתן כבל: עד יולי 2017 לא פעל האגף כנגד פולשים בחלק מהקרקעות שהוא מנהל, לרבות ההליך הראשוני של בירור זהות הפולש ושיהוי זה מקשה על הסדרת השימוש בנכס.

איתן כבל: במצב זה קיים חשש שהאפוטרופוס הכללי ייאלץ לשאת בהוצאות הכרוכות בשינוי מצב הקרקע ובתשלום הוצאות גבוה יותר בעת פינויו המאוחר של הפולש.

איתן כבל: " אני מבין את זה כי זה אבן ריחיים על צווארו של המינהל, הוא לא מרוויח מזה כלום.

איתן כבל: אולי אם יום אחד ישתנה הייעוד, ואנחנו מכירים את זה.

איתן כבל: אבל זה החוק במדינת ישראל והחובה של המינהל היא לטפל בדברים האלה גם אם זה לא בראש סדר העדיפות המוחלט שלו.

סיגל יעקבי: אדוני, פה אעדכן כי קבועה לנו פגישה, לדעתי, בסוף החודש הזה עם ראש רשות מקרקעי ישראל כדי להסדיר באמת את הדיווח של הרשות לאפוטרופוס הכללי.

סיגל יעקבי: אני מסכימה שזה לא כמו, או לפחות נניח אתה יוצר חזקה של נכס עזוב ואתה שואל את עצמך מתי צריך לחשוד שנכס הוא נכס עזוב שאולי אין מי שיטפל בו.

סיגל יעקבי: לגבי כספים – נקבעה איזושהי חזקה של עשר שנים.

סיגל יעקבי: לגבי מקרקעין – התדירות שבה אנשים מחליפים בעלות במקרקעין או עושים פעולה היא כמובן יותר גבוהה.

סיגל יעקבי: יכול להיות שצריך לקבוע באמת איזה חזקה של 30 או 40 שנה.

סיגל יעקבי: אבל בוודאי שנכסים שלא נעשית בהם פעולה במשך עשרות שנים – אנשים הולכים לעולמם, יש ירושות – הם כן כאלה שמצריכים דיווח לאפוטרופוס הכללי.

סיגל יעקבי: אנחנו במגעים עם הרשות להסדיר את העניין.

איתן כבל: זה חשוב לי - הרי זה לא פרץ לעולמנו, ואני אומר את זה בעיקר למר מזוז ממינהל מקרקעי ישראל.

איתן כבל: זה עסק לא פשוט כי המינהל לא מצליח להשתלט על נכסיו שלו.

איתן כבל: אני מודאג.

איתן כבל: זו המשימה שלכם מולם, וזה מה שהמבקר אומר.

איתן כבל: המינהל לא מצליח.

איתן כבל: אני לא יודע להגיד באחוזים.

איתן כבל: פעם, כשהייתי בעניינים שם, שלטתי בכל המספרים האלה.

איתן כבל: יש לו הוצאות ניכרות על פינוי פולשים.

איתן כבל: על כל דבר יש סיפור למה זה קרה ואיך.

איתן כבל: אני מנסה להבין האם עשינו את החשבון האם המינהל הוא באמת זה שצריך לנהל.

איתן כבל: נכון שהוא מנהל את הקרקעות.

סיגל יעקבי: לא, המינהל לא מנהל את הנכסים שהאפוטרופוס הכללי מנהל.

סיגל יעקבי: האפוטרופוס הכללי מנהל את הנכסים שניתן לגביהם צו ניהול בעצמו.

סיגל יעקבי: את הנכסים המבונים הוא מנהל באמצעות שתי חברות ניהול שפועלות להשכיר את הנכסים ולגבות בתמורה.

איתן כבל: מכיר את זה, זה סרט קשה בפני עצמו שנוגע גם לפינוי האנשים.

איתן כבל: זה בשונה מעמידר ששם אתה יודע עם מי אתה מדבר.

איתן כבל: אתה יכול לצעוק על עמידר ועל מנכ"ל עמידר.

סיגל יעקבי: אתה יכול לצעוק עלינו.

איתן כבל: לא, זה לא עליכם.

איתן כבל: ל- 99% מהאנשים אין מושג שאת קיימת כמערכת.

איתן כבל: את נותנת את זה לגורמים.

סיגל יעקבי: אדוני, אני חייבת להגיד שנכון שלגורמים שמשכירים את הנכסים יש תמריץ להשכיר, ותמריץ להשכיר ברמה גבוהה כי הם מקבלים את הגמול שלהם כאחוז מהגבייה.

סיגל יעקבי: אבל אני כן יכולה להגיד לך שאנחנו מנחים אותם למרות שאנחנו מנהלים רכוש של אנשים פרטיים, וזו התפיסה שלנו.

סיגל יעקבי: בתי המשפט הרבה פעמים עושים את הערבוב ומתייחסים אלינו כמדינה עם הצורך לגלות סלחנות וסבלנות גם כלפי פולשים לפעמים.

סיגל יעקבי: אנחנו מנהלים את הרכוש עבור אנשים פרטיים ושואלים את עצמנו איך היה בעל הנכס נוהג אילו הוא היה במקום.

סיגל יעקבי: למרות זאת אנחנו לא שוכחים שאנחנו גוף דואלי, שאנחנו אגף במשרד המשפטים, והנחנו את חברות הניהול לנהוג ברגישות המתבקשת ולא לנקוט יד קשה כפי שהיה נוהג פרטי, ובכל מקרה שיש מחלוקת להפנות אלינו.

אריאל מזוז: כפי שאדוני אמר, יש לנו עשרות אלפי הסכמי פיתוח.

אריאל מזוז: אחרי שיזמים, חוכרים, לא בנו על הקרקע ואנחנו משתדלים, בא שר האוצר ואומר:

אריאל מזוז: תשימו קץ לאגירת הקרקע על-ידי חברות או חוכרים ותאכפו בנייה על הקרקע.

אריאל מזוז: אנחנו גם כך בקושי מנהלים את עשרות אלפי ההסכמים האלה.

אריאל מזוז: מרגע שהקצאתי את הקרקע ויש חוכר שהקרקע היא שלו אני לא הולך גם לבדוק מה הוא עשה.

אריאל מזוז: מבחינתי, יש חוזה חכירה, יש חוכר על הקרקע.

אריאל מזוז: גם אם זה היה לפני 40 -50 אני לא מנהל ולא עושה גם בקרה ופיקוח, אלא אם כן יש אירוע.

איתן כבל: כן, ביצעת עסקה.

איתן כבל: קיבלת את הכסף שלך.

אריאל מזוז: נכון.

אריאל מזוז: ביצעתי עסקה, יש חוכר.

אריאל מזוז: נבנה, מומשה מטרת ההקצאה, ולמעשה כאילו אני לא ממשיך לפקח.

איתן כבל: לדעתי, הרשות המקומית היא זו שהיתה צריכה לטפל בזה כי אתה ביצעת עסקה.

איתן כבל: מבחינתך , אתה נסעת.

איתן כבל: הרשות מתקומת.

איתן כבל: האוצר מתקומם מנקודת מבט אחרת שהיא לא הנקודה שלך כי משרד השיכון צריך להגיד: איפה אושרה בנייה ואיפה יש הסכם לבנייה ולא נבנה?

איתן כבל: הרשות מתקוממת בגלל חזות העיר.

איתן כבל: אנחנו מכירים שאין כמעט יישוב, ולא חשוב מהו ומיהו - - -

אריאל מזוז: רשות המסים הורידה למעשה את מס הרכוש לאפס, היום אין מס רכוש כי זה היה הקנס השנתי.

אריאל מזוז: הרשות המקומית לא גובה ארנונה כי הקרקע לא בנויה.

אריאל מזוז: לפני שנה וחצי קיבלנו החלטה במועצה שכן אנחנו גובים במירכאות את דמי קניית אורכה ואומרים: אדוני, אם לא תיבנה אנחנו לוקחים את הקרקע בחזרה.

אריאל מזוז: נטילת הקרקע היא בהחלט מורכבת מאוד וזה הליכים משפטיים.

איתן כבל: לא שאמרתי שנטילת הקרקע לא מתקיימת, אבל מהניסיון, ואתה יודע את זה, ההסכמים קצרי המועד, ההסכמים הארוכים – כמה, כמה, כמה?

איתן כבל: כולל אפילו שביצעו פעולות שהן אינן אותן פעולות שיש לו אותן בחוזה חכירה, מעניינים חקלאים, מושבים וקיבוצים, ועד אנשים פרטיים.

איתן כבל: אנחנו מכירים את העניין הזה.

איתן כבל: לכן, אני סבור שלא אתם צריכים לנהל ולעסוק בעניין הזה.

איתן כבל: זה סתם, זה בגלל שאתם עוסקים בקרקע אז אומרים: שהפקח שלא מצליח להשתלט על העבודה שלו יעבור להסתכל גם על העניינים שאין לו מוטיבציה אפילו.

סיגל יעקבי: אדוני, פה אולי צריך להסביר שזה לא ברמת הפיקוח בשטח כי באמת המשימה היא לא כל כך הגיונית, אבל ברמת ניתוח נתונים קיימים.

סיגל יעקבי: כלומר, אם אתה רואה קרקע שיש חוזה חכירה אבל במשך 30 - 40 - 50 שנה לא נעשה שינוי, לא נעשתה פנייה למינהל, לא עברה בעלות, זה יוצר רק איזושהי חזקה של נכס עזוב, עוד לא הופך את זה לנכס עזוב.

סיגל יעקבי: אבל יכול להיות שזה באמת רק ברמת הדיווח, ברמת הנתונים.

איתן כבל: האם מישהו מהמוזמנים פה רוצה להתייחס?

איתן כבל: כן, גברתי.

חגית עופרן: יש לי שאלה.

חגית עופרן: אני חגית עופרן, אני משלום עכשיו.

חגית עופרן: אני רוצה לדעת אם החלטת הממשלה מלפני חודש-חודשיים ביום ירושלים שהנכסים יעברו לדיור ציבורי.

סיגל יעקבי: אני אתייחס אליה.

סיגל יעקבי: היא פחות נוגעת לאפוטרופוס הכללי.

סיגל יעקבי: זה החלטה שנוגעת להעברת נכסים שהאפוטרופוס הכללי כבר מעביר לקניין המדינה.

סיגל יעקבי: כלומר, באותו רגע פקעה הזיקה של האפוטרופוס הכללי לנכסים והם עוברים לבעלות המדינה, אותם נכסים, או יותר נכון הוחלט להקים, נדמה לי, צוות שייבחן את הנושא הזה, שהמדינה במקום לעשות כל שימוש אחר בנכס תשתמש בנכסים כדי להגדיל את היקף הדירות שעומדות לדיור ציבורי.

סיגל יעקבי: אבל זה באמת פרק נפרד שמתייחס לתקופה שאחרי סיום הניהול על-ידי האפוטרופוס והעברת הנכס לקניין המדינה.

לאה ורון: ההחלטה מתייחסת רק לירושלים?

סיגל יעקבי: לא, לכל הארץ.

איתן כבל: אדוני, בבקשה.

אייל סיסו: בוקר טוב, אייל סיסו ממשרד החוץ.

אייל סיסו: קראתי פה את הדוח על האפוטרופוס בנושא נכסים עזובים בחו"ל ואנחנו רוצים להתייחס לאיתור אזרחים שלנו בחו"ל.

אייל סיסו: בדוח פה נרשם שמשרד החוץ מתקשה לסייע.

אייל סיסו: קודם כל, אנחנו רוצים להציג מה נעשה היום ומה היינו רוצים לעשות יחד עם האפוטרופוס הכללי.

איתן כבל: אני מכיר את זה מהצד של אשתי.

איתן כבל: הם עכשיו בניסיון לאתר איפה גרה המשפחה כי המשפחה התרסקה והתפזרה בעקבות השואה.

איתן כבל: זה עניין לא פשוט, זו עבודה.

איתן כבל: אם אתה כבר פה, אשאל אותך שאלה.

איתן כבל: נניח ויש נכס שבעבר גרתי בו לפני השואה והיום גרה בו משפחה.

איתן כבל: אתה לא הולך להוציא את המשפחה.

איתן כבל: האם יש איזושהי סטטוס?

איתן כבל: האם יכולים לתבוע או לבקש?

איתן כבל: אני יודע שזה כנראה שונה ממדינה למדינה.

יאיר קסטל: זה משתנה בחקיקת המדינה הספציפית.

איתן כבל: המקומית.

איתן כבל: האם יש רשימה של מדינות?

איתן כבל: האם אני יכול להיכנס לאתר של משרד החוץ ולדעת איזה מדינות?

איתן כבל: אדם יושב בבית שלו והוא לא תמיד יודע את השפה והוא לא יודע איך ומה לעשות.

איתן כבל: הוא צריך להתחיל לנבור.

איתן כבל: בארץ כאשר יש לך את כל הכלים אתה לא יודע לעשות את זה, אז קל וחומר כשאתה צריך לקפוץ לים ומנסה למצוא.

אייל סיסו: לא, אין לנו משהו מסודר.

אייל סיסו: זה עניין של כל מדינה ומדינה על-פי חוקיה שלה.

איתן כבל: את זה הבנתי.

איתן כבל: אני שואל למה שמשרד החוץ לא יעשה את זה כי הנחת העבודה שלי שאתם מכירים איפה יש ואיפה אין.

איתן כבל: אתה יודע, אולי לעשות איזה טבלה באתר שבה תוסיפו כאשר אתם יודעים ולכתוב כמה מילים שזה כך וכך.

איתן כבל: זה מעניין, זה יכול להיות שירות מאוד מאוד גדול לציבור כי יש עורכי דין שעושים מזה כסף, ואין עיני צרה באף אחד.

איתן כבל: אבל צריך לראות מה קורה עם זה כשיש איזה סוג של מצוקה.

איתן כבל: יש היום דור של נכדים שיש לו רצון גדול לנבור ולדעת.

איתן כבל: דווקא בגלל ההדחקה של הסבים והסבתות מול ההורים שלהם נוצרת אצלם מוטיבציה יותר גדולה להכיר ולדעת את השורשים.

איתן כבל: זה יכול להיות לעזר בקטנה, אבל זו רק הצעה.

איתן כבל: אני מתנצל שאני מקשה עליכם כי זה בכל זאת עבודה.

אייל סיסו: לא מקשה, היינו שמחים תמיד לעבוד ולעשות.

אייל סיסו: אין לנו משאבים.

יאיר קסטל: אין לנו משהו מרוכז, אבל זה נרשם ונעלה ונקדם את זה.

אייל סיסו: אנחנו מעת לעת מתבקשים על-ידי האפוטרופוס הכללי לאתר אזרחים או בעלי נכסים אבודים בישראל בחו"ל.

אייל סיסו: אין לנו איזה מסגרת חוקית נורמטיבית או סמכויות שהועברו למשרד החוץ בנושא.

אייל סיסו: זה נעשה היום באופן חצי וולונטרי.

אייל סיסו: פה אני פותח סוגריים.

אייל סיסו: כשאנחנו מקבלים פנייה רצוי שזה יהיה דרך המטה במשרד החוץ ולא פנייה ישירה לקונסול כי זה הופך להיות איזושהי פעילות אוטונומית של כל אדם ואדם, אלא לעשות בצורה מרוכזת.

אייל סיסו: מה שנעשה - היכולת שלנו כיום זה לבדוק בדרך כלל ברישומי הנציגות.

אייל סיסו: במקרים רבים אנחנו מאתרים משפחות או בעלי נכסים שקיבלו טיפול כזה או אחר בנציגות ואז ניתן לאתר אותם, או שאנחנו עושים צעד נוסף וזה ללכת לקהילות היהודית ולנסות לאתר אותם בקהילה היהודית, בדרך כלל במדינות, בעיקר באיחוד האירופי, שיש רישום בקהילה היהודית לגבי אזרחים ישראלים או יהודים שנמצאים שם.

אייל סיסו: זה לא תמיד בהקשר של אזרחים שהם לא יהודים, פה זה יותר קשה.

אייל סיסו: מעבר לנושא זה, אין לנו יכולת חוקית אולי לפנות למקומיים ולבקש לאתר אזרח כלשהו אם הוא לא אזרח המדינה.

אייל סיסו: אם הוא אזרח ישראלי בלבד הם בדרך כלל לא ישיבו לנו או שיהיה קשה מאוד לאתר אותו.

אייל סיסו: אם הוא אזרח שיש לו גם אזרחות כפולה אז ברוב המדינות, בעיקר במדינות האיחוד האירופי, מסרבים להעביר לנו מידע.

אייל סיסו: עקב חוקי הגנת הפרטיות שלהם הם לא מוכנים להעביר מידע על אזרח שלהם.

אייל סיסו: מאוד מאוד קשה לאתר.

אייל סיסו: אנחנו גם בדוח וגם ב-2015 התחלנו איזה דיון עם האפוטרופוס הכללי כדי ליצור איזושהי מסגרת עבודה מסודרת וזה לא הסתיים.

אייל סיסו: נשמח לעשות את זה ולהגדיר איזה נוהל עבודה מסודר.

איתן כבל: תודה.

איתן כבל: האם יש עוד מישהו שרוצה לדבר לפני שאנחנו סוגרים את הפרק?

איתן כבל: תודה.

איתן כבל: הישיבה נעולה.